Karin Liltorp (M), 2024-01-30:
Tak for det, og endnu en gang tak til Danmarksdemokraterne for at have fokus på nogle af de helt store samfundsspørgsmål: Hvem skal egentlig passe vores børn i fremtiden?
Hvem skal sørge for, at den næste generation bliver uddannet?
Der er ingen tvivl om, at professionsuddannelserne udgør rygraden i vores samfund, og vi ville være så meget på den uden dem.
Og som det allerede er nævnt: Alvoren er jo ikke til at tage fejl af lige nu.
Vi kommer til at mangle personale, hvis vi ikke gør noget.
Et fald på 33 pct. er meget alarmerende.
Så derfor skal vi, som det er sagt flere gange før, gøre en aktiv indsats for at få flere til at forfølge professionsuddannelserne.
Nu tror jeg jo ikke, der er et nemt greb, der kan få en masse unge til at søge professionsuddannelserne.
Så jeg synes også, det er meget relevant, at man både kigger på folkeskolen, og at man kigger på gymnasiet, så flere unge får øjnene op for, at der faktisk er den her mulighed, at det her er en helt oplagt uddannelsesvej, som giver masser af mening, og hvor de er sikre på at få et job, der ender med at give mening.
Men det andet oplagte greb, som i virkeligheden er det, vi mest snakker om i dag, er at gøre uddannelserne mere attraktive.
Noget tyder på – det siger dem, jeg har snakket med – at der er brug for en reform, hvor den faglige stolthed kommer tilbage i fokus.
Det er i hvert fald noget af det, jeg har hørt derudefra: at uddannelserne i dag i høj grad er defineret ud fra et meget firkantet pensum, hvor det er defineret nøjagtigt, hvad man skal lære, og jeg tror derfor godt, der kunne være brug for, at man i uddannelserne kommer lidt op i helikopteren igen.
Som faguddannet bliver man som det allervigtigste uddannet til at kunne bidrage til andres liv, trivsel, udvikling og dannelse.
Det er i virkeligheden kæmpestort.
Og det er jo nok ikke nær så vigtigt, at man kan producere videoer på TikTok, som var et af de eksempler, jeg fik, på, hvad der lå i nogle af uddannelserne i dag.
Og derfor er det jo superpositivt, at der i løbet af det næste halve år kommer et reformudspil, hvor der bliver set på indholdet af professionsuddannelserne.
Noget af det, der er vigtigst for os i Moderaterne, er, at vi faktisk lytter til eksperterne, for det er altafgørende, at vi ikke sidder herinde på Christiansborg og bruger vores anekdotiske viden om, at min fætter også var sygeplejerske og han også sagde sådan, men at vi faktisk lytter til eksperterne inden for området, når vi laver den her reform, så vi får gjort det rigtige.
Vi skal ikke sidde og detailplanlægge, hvad de studerende skal lære.
En anden ting er, at vi skal kigge på flere veje ind i uddannelsessystemet.
Nu kunne jeg høre tidligere, at Radikales ordfører er meget optaget af længden på uddannelsen.
Og jeg vil sige, at i Moderaterne er vi ikke lige så optaget af længden af uddannelsen.
Vi er faktisk super optaget af, at vi har nogle uddannelser, hvor man får de kompetencer, man har brug for, og der er det ikke så afgørende, om den varer 3 eller 4 eller 2 år.
Det kan være, man har fået kompetencerne et andet sted.
Og i virkeligheden synes jeg, at vi i højere grad skal tænke ind, at det er kompetencevurderinger, der afgør, om man har de kvalifikationer, man skal have, i stedet for om man nøjagtig har taget den her uddannelse.
Det tror jeg vi får brug for, fordi jeg netop tror, at vi har brug for at få så mange ting i spil som overhovedet muligt.
Det er jo der, hvor merit kommer til at være altafgørende.
Og en af de ting, vi snakker meget varmt for i Moderaterne, er jo udenlandsk arbejdskraft.
Vi bliver nødt til at kigge på at få flere udlændinge ind i systemet, og der tænker jeg nok mest inden for sundhedsområdet, for jeg forestiller mig ikke, at vi i fremtiden skal have en masse somaliere til at være pædagoger i børnehaven.
Men der, hvor det giver mening at det kræver danskkundskaber, har vi selvfølgelig nogle, der taler flydende dansk, men inden for de andre områder synes jeg i meget højere grad vi skal se på, hvad de kan bidrage med fra udlandet.
Konklusionen er i hvert fald klar.
Vi har brug for at styrke professionsuddannelserne, og vi har brug for at være åbne over for alle de muligheder, der kan skaffe personale til de her områder, også i fremtiden.
Tak for ordet.